text: Uheld ved Rødekro: 71-årig var alt for træt til at køre
  27 april 2015 kl. 13.25
  En træt, ældre chauffør på en lastvogn har mandag været årsag til et uheld på den sønderjyske motorvej ved Rødekro. Motorvejen spærres senere for at fjerne lastbilen.
  - Alt tyder på, at han faldt i søvn, siger vagtchef Ivan Gohr Jensen i Syd- og Sønderjyllands Politi.
  Lastvognen kom ud af kurs og endte i græsrabatten, der skiller nord- og sydgående trafik et par kilometer syd for Rødekro.
  Foreløbig er den venstre vognbane spærret på grund af uheldet, fortæller politiet ved middagstid.
  Ved 15-tiden var motorvejen helt åben igen.
  - Vi har sigtet chaufføren for at overtræde færdselsloven, siger vagtchefen.
  Han skal have overtrådt den bestemmelse, som siger, at man ikke må køre, når man mangler søvn.
  Chaufføren er tysk statsborger og 71 år.
  Senere mandag kan det blive nødvendigt at spærre for trafik i begge vognbaner, når lastvognen skal trækkes væk, forudser politiet.
  